চলে গেলেন ডলি ক্যাথরিন ক্রুজ। দীর্ঘদিন অসুস্থ থাকার পর গতকাল ভোরে মৃত্যুর কোলে ঢলে পড়েন জাতীয় ক্রীড়া পুরস্কার জয়ী বাংলাদেশের সাড়া জাগানো এই নারী ক্রীড়াবিদ। মৃত্যুকালে তার বয়স ছিল ৭২ বছর। ডলি ক্যাথরিন মূলত সুনাম কুড়িয়েছেন অ্যাথলেটিক্সে। ১৯৫৬ থেকে ১৯৯০ পর্যন্ত প্রাদেশিক ও জাতীয় প্রতিযোগিতা মিলিয়ে জিতেছেন ৫০টির বেশি সোনার পদক। তবে সাইক্লিং, ভলিবল, কাবাডি, হ্যান্ডবল, সাঁতার এমনকি ক্রিকেট খেলাতেই পারদর্শী ছিলেন তিনি। খেলা ছাড়ার পরও ক্রীড়াঙ্গনের মায়া ছাড়তে পারেননি। বাংলাদেশ মহিলা ক্রীড়া সংস্থার সহ-সভাপতিও ছিলেন। খেলাধুলার বিশেষ অবদানের জন্য ১৯৮১ সালে তিনি জাতীয় ক্রীড়া পুরস্কার পান। এছাড়া বাংলাদেশ ক্রীড়া সাংবাদিক সংস্থা ও বাংলাদেশ ক্রীড়া লেখক সমিতিসহ অনেক পুরস্কারই পান। ক্রীড়াঙ্গনে যে কোনো সমস্যা হলে ডলি এগিয়ে আসতেন। খেলা ছিল তার ধ্যান-জ্ঞান। খেলার টানে নিজেকে বিয়ের বন্ধনেও জড়াননি। মৃত্যুর সময় ডলির পাশে আত্মীয়-স্বজন বলতে কেউ ছিলেন না। ক্রীড়াঙ্গনের তার কাছের মানুষ ও পালিত পুত্র আশিসকে এ সময়ে দেখা যায়। বাংলাদেশ স্পোর্টস জার্নালিস্ট কমিউনিটি, বাংলাদেশ ক্রীড়া লেখক সমিতি ও বাংলাদেশ ক্রীড়া সাংবাদিক সংস্থা ডলির মৃত্যুতে গভীর শোক প্রকাশ করেছে।